પાકને રોગથી રક્ષણ આપી બચાવવાના સંદર્ભમાં જંતુનાશકોની ભૂમિકા મોટી છે. જંતુનાશકો દ્વારા રોગ પર નિયંત્રણ મેળવી કે બિનજરૂરી નિંદણનો નાશ કરી ખાતરીપૂર્વકનું ઉત્પાદન મેળવવામાં મદદ મળે છે. આ સંદર્ભે જોઈએ તો ગુજરાતમાં વર્ષ ૨૦૦૫-૦૬માં ૨૭૦૦ મેટ્રિક ટન જંતુનાશકોનો વપરાશ થયો હતો જે વર્ષ ૨૦૦૯-૧૦માં ૨૭૫૦ મેટ્રિક ટન થયો હતો. કૃષિક્ષેત્રે જંતુનાશક દવાઓનો વપરાશ વધી રહ્યો છે. જો કે અહીં નોંધવું જોઈએ કે જંતુનાશક દવાઓનો વપરાશ પ્રમાણસર અને પદ્ધતિસર ન થાય તો માનવીય આરોગ્ય અને પર્યાવરણ સામે એ પ્રશ્ર્ન ઊભો કરે છે. આ બાબતને ધ્યાનમાં લઈ સરકાર જૈવિક જંતુનાશકોના વપરાશ સંદર્ભે જાગૃતિ લાવી રહી છે, જે આવકાર્ય છે.